	[image: image1.png]



	
	

[image: image2.jpg]a°
i X

3alUTUTHUK rpahaHa
Zastitnik gradana






	РЕПУБЛИКА СРБИЈА
ЗАШТИТНИК ГРАЂАНА
117 – 107 / 12

Б е о г р а д
	
	

	дел.бр. 32081   датум 07. 12. 2012 
	
	




 2
______________________________________________________________________________

На основу чл. 138. ст. 1. Устава Републике Србије
 и члана 31. ст. 2. Закона о Заштитнику грађана
, поступајући по примљеној притужби Р. и М. Ф. из Крагујевца у поступку контроле правилности и законитости рада Министарства здравља Републике Србије и Клиничког центра Крагујевац, Заштитник грађана 

У Т В Р Ђ У Ј Е

У раду Министарства здравља Републике Србије начињени су пропусти на штету оправданих правних очекивања и на закону заснованих интереса Р. Ф., због неизвршења сопственог решења о ванредној провери квалитета стручног рада над радом здравствених радника који су учествовали у њеном лечењу, у прописаном року.

 ***

Ради отклањања уочених пропуста, Заштитник грађана упућује Министарству здравља Републике Србије следеће: 

П Р Е П О Р У К Е
I
Министарство здравља Републике Србије ће без одлагања извршити мере одређене сопственим решењем бр. 531-01-00020/2012-07 од 06. 4. 2012. год., измењеног решењем под истим бројем од 26. 9. 2012. год., односно обезбедити да се спроведе ванредна провера квалитета стручног рада над радом здравствених радника који су учествовали у лечењу пацијенткиње Р. Ф.
II
Министарство здравља Републике Србије побринуће се да примерак извештаја о спољној провери квалитета стручног рада, који буду сачинили стручни надзорници, буде достављен и Р. Ф.
Министарство здравља Републике Србије обавестиће Заштитника грађана најкасније у року од 60 дана од дана пријема препорука о поступању по њима, уз достављање одговарајуће документације.

Р а з л о з и:

Заштитник грађана примио је притужбу Р. и М. Ф. из Крагујевца, који су тражили од овог државног органа заштиту, односно остварење права која им гарантује правни поредак Републике Србије.

Притужбом се тврди да су госпођи Ф. као пацијенткињи Клинике за гинекологију и акушерство Клиничког центра Крагујевац (у даљем тексту КЦ Крагујевац), повређена права загарантована Законом о здравственој заштити
. Наиме, притужбом је наведено да је притужиља 01. 01. 2012. год.  примљена у Клинику за гинекологију и акушерство, због порођајних болова. По наводима притужбе, доктори нису пружили адекватне медицинске услуге и при том се медицинско особље према пацијенткињи и њеном супругу изузетно некоректно и непримерено понашали, тако да је и поред непрекидног боравка на Клиници, након прегледа 06. 01. 2012. год. пацијенткињи саопштено да је беба умрла, а порођај је извршен тек 08. 01. 2012. год. За време боравка на Клиници госпођи Ф. као и њеном супругу, ускраћена су обавештења везана за здравствено стање и ток порођаја.

С обзиром да је притужбом указано на посебно некоректан однос запослених у Клиници за гинекологију и акушерство Клиничког центра Крагујевац према притужиоцима, као и околности случаја (смрт плода), Заштитник грађана је нашао да је оправдано да, применом члана  25. ст. 5. Закона о Заштитнику грађана, покрене поступак контроле законитости и правилности рада у поштовању права грађана и испита поштовање начела добре управе у раду Клиничког центра Крагујевац и Министарства здравља Републике Србије и пре него што су исцрпљена сва правна средства.

Клинички центар Крагујевац је обавештен о покретању поступка контроле актом дел. бр. 1484 од 23. 01. 2012. год. а Министарство здравља РС истог дана актом дел. бр. 1486. КЦ Крагујевац је на захтев Заштитника грађана благовремено достављао тражене информације, као и релевантну документацију, те је у потпуности, у складу са законском обавезом из чл. 21. ст. 1. и 2. Закона о Заштитнику грађана, сарађивао са овим органом. Од Министарства здравља изостало је тражено изјашњење, а по поновљеном захтеву достављен је акт бр. 531-01-465/2012-07 од 08. 11. 2012. год. којим је, између осталог, наведено да је предметни акт примљен 24. 01. 2012. год. али није им познат разлог због којег није достављено тражено обавештење.
КЦ Крагујевац је актом бр. 01-994 од 30. 01. 2012. год. обавестио Заштитника грађана да је формирана Комисија за спровођење ванредне провере квалитета стручног рада са задатком да на основу навода у пријави Ф. и увида у медицинску документацију и изјава лекара испита све околности око пријема, хоспитализације предузетих дијагностичких и терапијских поступака у вези лечења и порођаја пацијенткиње Р. Ф. и да о томе сачини писани извештај. Након пријема траженог, овом органу су остала неразјашњена одређена питања везана за поступања у конкретном случају, те су од Клиничког центра затражене додатне информације. Првенствено су затражене информације да ли је заштитник пацијентових права, у складу са законом прописаном обавезом
, обавестио пацијенткињу Р. Ф. и њеног супруга М. Ф. о поступању по њиховом приговору и, уколико јесте, достави копију обавештења са доказом о уручењу. КЦ Крагујевац је накнадно достављеним актом бр. 01-994/1 од 14. 02. 2012. год. обавестио Заштитника грађана да се по пријави Р. и М, Ф. која је заведена под бр. 01-353 од 13. 01. 2012. год., приступило узимању изјава од свих актера укључених у лечење током хоспитализације пацијенткиње Р. Ф. као и да је формирана Комисија за спровођење ванредне унутрашње провере квалитета стручног рада. Међутим, како у пријави није била наведена адреса подносиоца пријаве заштитник пацијентових права није био у могућности да обавести Р. и М. Ф. о поступању по њиховом приговору, те је тек по добијању извештаја Комисије ступио у контакт телефонским путем са подносиоцем пријаве, прибавио адресу становања као и мејл адресу и послао им свој одговоре бр. 01-353/6 и 01-353/7 од 22. 01. 2012. год. и  10. 02. 2012. год. 
Истим актом је наведено и да је 18. 01. 2012. год. од стране Министарства здравља РС – Сектор за здравствени надзор, Одсек здравствене инспекције у Крагујевцу, Клиничком центру наложено узимање изјава свих актера укључених током хоспитализације пацијенткиње Ф. достављање извештаја о спроведеној унутрашњој провери стручног рада и достављање копије медицинске документације. КЦ је у свему поступио по примљеном налогу. Заштитник пацијентових права је, како је наведено, сматрао да ће подносилац пријаве о свему бити благовремено обавештен од стране здравствене инспекције јер њихово поступање представља другостепени поступак у односу на поступак заштитника пацијентових права. Такође, КЦ Крагујевац је поступио и по налогу Основног јавног тужилаштва у Крагујевцу КТР бр. 40/12 од 18. 01. 2012. год., а, како је наведено, дато је и саопштење за медије о активностима које је КЦ предузео у конкретном случају.
По накнадном захтеву Заштитника грађана, КЦ Крагујевац је актом бр. 01-1201 од 07. 11. 2012. год. обавестио овај орган да је Министарство здравља РС решењем 531-01-00020/2012-07 од 06. 4. 2012. год. наложило ванредну проверу квалитета стручног рада на Клиници за гинекологију КЦ Крагујевац, и то над радом здравствених радника који су учествовали у лечењу пацијенткиње Р. Ф. Предметно решење је решењем Министарства здравља РС под истим бројем од 26. 9. 2012. год. измењено у смислу да је промењен један од надзорника. Истовремено је наглашено да ванредна провера стручног рада још увек није обављена.

У прилогу свих достављених дописа, КЦ Крагујевац је доставио релевантну документацију у вези за предметним случајем.  
Министарство здравља Републике Србије, као што је већ истакнуто, није поступило по  првобитном захтеву Заштитника грађана (акт дел. бр. 1486. од 23. 01. 2012. год.), него је тек по накнадном захтеву дел. бр. 28352 од 01. 11. 2012. год. достављен акт бр. 531-01-465/2012-07 од 08. 11. 2012. год. Примљеним актом наведено је да је из Основног тужилаштва у Крагујевцу достављена Министарству здравља кривична пријава Р. и М. Ф. из Крагујевца, поднета против особља Одељења гинекологије и акушерства КЦ Крагујевац, са захтевом за вршење провере квалитета стручног рада пријављених лица и обавештења о томе да ли су пријављена лица у свему поступала у складу са својом струком и науком. У поступку по пријави, како је даље наведено, извршен је инспекцијски надзор, увид у вођену медицинску документацију, те прибављен извештај о спроведеној унутрашњој провери квалитета стручног рада. Здравствени инспектор је упутио предлог министру да се организује и спроведе спољашња провера квалитета стручног рада у вези са хоспитализацијом и вођењем порођаја Р. Ф. Решењем министра здравља бр. 531-00-20/2012-07 од 06. 4. 2012. год. одређена је ванредна провера квалитета стручног рада на Клиници за гинекологију и акушерство КЦ Крагујевац. Предметним актом је даље наведено да, због одласка у пензију једног од надзорника, вршена је измена решења, без навођења броја и датума доношења решења о измени првобитног решења, уз напомену да извешетај о резултатима спољашње провере квалитета стручног рада још није достављен министарству. Посебно је наглашено да Р. Ф. и њен супруг нису обраћали Министарству здравља, али је здравствени инспектор актом бр. 530-072-01/2012 од 07. 3. 2012. год. странци доставио обавештење о надзору извршеном по њеној кривичној пријави.
Министарство здравља Републике Србије у прилогу достављеног изјашњења није доставило документацију, на коју се у допису позива, али с обзиром на чињеницу да је Заштитник грађана од КЦ Крагујевац прибавио сву релевантну документацију, проценио је да нема потребе за додатним захтевом у том смислу према Министарству здравља.

***

Увидом у документацију од значаја за разматрање основаности притужбу утврђено је:

· одлуком директора КЦ Крагујевац бр. 01-484 од 18. 01. 2012. год. (исправка бр. 01-484/2 од 02. 02. 2012. год.) формирана је Комисија за спровођење ванредне унутрашње провере квалитета стручног рада у вези лечења и порођаја Р. Ф. из Крагујевца, на Клиници за гинекологију. Истом одлуком је наведен задатак Комисије – да испита све околности око пријема, хоспитализације, преузетих дијагностичких, терапијских поступака и исхода лечења и порођаја пацијенткиње и да о томе сачини писани извештај и достави директору КЦ.
· Састав Комисије одређен је решењем директора КЦ Крагујевац бр. 01-484/1 од 18. 01. 2012. год. (исправка бр. 01-484/1-1 од 02. 02. 2012. год.). У образложењу решења наведено је да су пацијенткиња Р. Ф. и њен супруг М. Ф. 13. 01. 2012. год. поднели пријаву заштитнику пацијентових права, заведену под посл. бр. 01-353, због основане сумње да су извршили кривично дело несавесног лечења Р. Ф. са смртним исходом.
· Актом заштитника пацијентових права бр. 01-353/6 од 22. 01. 2012. год, адресираним на Ф. М. и Р. и назначеним као одговор по пријави, наведене су мере које су предузете у поступању по њиховој пријави (затражене писане изјаве лекара, формирана Комисија за спровођење ванредне провере квалитета стручног рада, као и да ће по достављању извештаја Комисије, исти бити прослеђен и њима.
· Комисија за спровођење унутрашње провере квалитета стручног рада сачинила је извештај бр. 1288 од 03. 02. 2012. год., којим је наведено да на основу достављених докумената о лечењу и порођају Р. Ф. подноси извештај да су сви поступци, процедуре и медикоментозно лечење било у складу са савременом доктрином, као и да су доктори који су учествовали у лечењу правовремено и правилно примењивали процедуре.
· Актом заштитника пацијентових права 03-353/7 од 10. 02. 2012. год., који је назначен као одговор по пријави, а такође адресиран на Ф. М. и Р. наведено је да, поступајући по њиховој пријави, у прилогу дописа се доставља Извештај Комисије за спровођење унутрашње провере стручног рада бр. 01-1288 од 03. 02. 2012. год. 

· Решењем министра здравља бр. 531-00020/2012-07 од 06. 4. 2012. год. одређена је ванредна провера квалитета стручног рада на Клиници за гинекологију и акушерство КЦ Крагујевац, која ће се извршити над радом здравствених радника који су учествовали у лечењу пацијенткиње Р. Ф. Предметним решењем су одређени надзорници и наведено је да је ванредну спољну проверу квалитета стручног рада потребно извршити у року од 30 дана од дана пријема решења, а извештај са закључком надзорника доставити у року од 15 дана од дана извршене провере. У образложењу предметног решења наведено је да је Министарству здравља РС захтев за спровођење ванредне спољне провере квалитета стручног рада поднео републички здравствени инспектор, након извршеног инспекцијског надзора. 
· Решењем министра здравља бр. 531-00020/1/2012-07 од 26. 9. 2012. год. измењено је решење о ванредној провери квалитета у смислу промене једног од одређених надзорника.

***

За утврђивање основаности притужбе били су од значаја следећи прописи: 

Законом о здравственој заштити
 прописано је право на приговор. Чл. 39. прецизирано је да пацијент коме је ускраћено право на здравствену заштиту, односно пацијент који није задовољан пруженом здравственом услугом, односно поступком здравственог или другог радника здравствене установе, може поднети приговор (усмено на записник или писмено) здравственом раднику који руководи процесом рада заштитнику пацијентових права. По приговору заштитник пацијентових права, одмах а најкасније у року од пет дана од дана подношења приговора, утврђује све битне околности и чињенице у вези са наводима изнетим у приговору. О свом налазу, одмах а најкасније у року од три дана, заштитник пацијентових права обавештава руководиоца организационе јединице, директора здравствене установе, као и подносиоца приговора. Пацијент који је незадовољан налазом по приговору може се, у складу са законом, обратити здравственој инспекцији, односно надлежном органу организације здравственог осигурања код које је пацијент здравствено осигуран. 

Одредбама чл. 203-212. истог закона прописан је поступак провере квалитета стручног рада здравствених установа. Провера квалитета стручног рада врши се као унутрашња и спољна провера квалитета стручног рада. Унутрашња провера квалитета стручног рада спроводи се у свакој здравственој установи и приватној пракси, као и над радом здравствених радника и здравствених сарадника. Такође је прописано да спољна провера квалитета стручног рада може бити редовна и ванредна, а ванредну спољну проверу квалитета стручног рада спроводи Министарство на захтев грађанина, привредног друштва, установе, организације здравственог осигурања и државног органа. Редовну и ванредну спољну проверу квалитета стручног рада врше стручни надзорници са листе надзорника коју утврђује министар., који су дужни да савесно и стручно, а у складу са савременим научним достигнућима и кодексом професионалне етике, обављају редовну и ванредну спољну проверу квалитета стручног рада. Надзорници сачињавају извештај о провери квалитета стручног рада у који се уносе уочени недостаци и пропусти у стручном раду, као и стручно мишљење о могућим последицама по здравље грађана, које у року од 15 дана од дана завршене редовне и ванредне спољне провере квалитета стручног рада достављају министру и здравственој установи, односно приватној пракси, као и надлежној комори ако је над здравственим радником извршена провера квалитета стручног рада.

Истовремено је прописано да услове, начин, поступак, рокове и организацију спровођења унутрашње и спољне провере квалитета стручног рада, мере које се за отклањање уочених недостатака могу предузимати и друга питања од значаја за спровођење провере квалитета стручног рада здравствених установа и приватне праксе, здравствених радника и здравствених сарадника - прописује министар, што је и урађено Правилником о провери квалитета стручног рада здравствених установа, приватне праксе, здравствених радника и здравствених сарадника
. Правилником је прописано да унутрашњу проверу квалитета стручног рада у здравственој установи врше стручни руководиоци организационих јединица, a може се вршити и на предлог стручног савета, комисије за унапређење квалитета рада и директора здравствене установе. За спровођење унутрашње провере квалитета стручног рада стручни руководиоци организационих јединица или директор здравствене установе могу образовати посебне комисије за проверу квалитета стручног рада у одређеним областима здравствене заштите(чл. 5). О извршеној унутрашњој провери квалитета стручног рада саставља се записник (чл. 6), на основу кога руководилац организационе јединице сачињава извештај о спроведеној унутрашњој провери квалитета стручног рада (чл. 7.). 

Правилником је прописано да спољна провера квалитета стручног рада може бити редовна и ванредна (чл. 11.), а ванредну спољну проверу квалитета стручног рада спроводи Министарство здравља на основу захтева који подносе законом овлашћена лица.  Министарство разматра захтев за ванредну проверу квалитета стручног рада и о утврђеним чињеницама обавештава подносиоца захтева у року од 15 дана од дана пријема захтева. Ванредна спољна провера квалитета стручног рада спроводи се најдаље у року од 30 дана од дана достављања обавештења подносиоцу захтева о спровођењу ванредне провере квалитета стручног рада (чл. 12.). Спољну проверу квалитета стручног рада здравствене установе, приватне праксе, здравствених радника и здравствених сарадника врше стручни надзорници (чл. 13.), који сачињавају извештај о спољној провери квалитета стручног рада  и достављају министру, здравственој установи, као и надлежној комори здравствених радника у року од 15 дана од дана извршене провере (чл. 15.). Здравствена установа и здравствени радник  могу поднети приговор на извештај надзорника у року од 3 дана од дана пријема извештаја (чл. 17.). Министар разматра извештај о спроведеној спољној провери квалитета стручног рада, предложене мере стручних надзорника, као и приговор на извештај и надзорника и зависно од утврђеног стања предузима мере, у складу са законом којим се уређује здравствена заштита (чл. 18). 

***

Сагледавајући наводе примљене притужбе, прибављена изјашњења Министарства здравља и  КЦ Крагујевац, расположиву документацију, као и релевантне правне прописе, Заштитник грађана је уочио одређене пропусте у раду и поступању одн. непоступању оба органа у конкретном случају. 
Наиме, КЦ Крагујевац је поступајући по примљеној пријави – приговору Р. и М. Т. oд 13. 01. 2012. год. донео је 18. 02. 2012. год. одлуку о спровођењу ванредне унутрашње провере квалитета стручног рада и именовао Комисију за спровођење провере. Међутим, КЦ Крагујевац одн. заштитник пацијентових права те здравствене установе, коме су уосталом Р. и М. Т. и поднели наведену пријаву - приговор,  није о томе благовремено и у законом прописаном року обавестио подносиоце приговора. Наиме, како је у достављеном акту КЦ Крагујевац бр. 01-994/1 од 14. 02. 2012. год. наведено, одговори заштитника пацијентових права бр. 01-353/6 од  22. 01. 2012. год. и бр. 03-353/7 од 10. 02. 2012. год., достављени подносиоцима приговора 10. 02. 2012. год. одн. непуних месец дана након пријема приговора. Наводи здравствене установе о разлозима коју су заштитника пацијентових права спречавали да благовремено обавести притужиоца о утврђеним битним околностима и чињеницама у вези са наводима изнетим у приговору, као и о свом налазу, нису ни извињавајуће ни оправдавајуће околности. Наиме, Заштитник грађана не може уважити наводе КЦ Крагујевац да у приговору није била наведена адреса подносиоца те је то спречавало одн. онемогућавало заштитника пацијентових права да контактира подносиоце приговора, јер се мора имати у виду чињеницу да је Р. Ф. била хоспитализована у тој здравственој установи, а да је њеном пријему у болницу претходило и евидентирање података о адреси, контакт телефон и сл. Уосталом, у медицинској документацији пацијенткиње, како је наведено у достављеном изјашњењу Министарства здравља, налазила се и изјава коју је пацијенткиња потписала а којом је овластила доктора да о природи болести, спроведеним дијагностичким и терапијским процедурама, односно о здравственом стању ... податке може саопштити Ф. М. (моб. тел. бр....). 
Такође, Заштитник грађана не сматра да је основан став заштитник пацијентових права да ће, како је наведено, подносиоци пријаве о свему бити благовремено обавештени од стране здравствене инспекције јер њихово поступање представља другостепени поступак у односу на поступак заштитника пацијентових права, те из тог разлога о поступању по примљеном приговору није обавестио подносиоце. Наиме, орган управе мора своје законом прописане обавезе да испуњава на најбржи и најефикаснији начин, а о исходу спроведеног поступка благовремено да обавести странке у поступку.

Заштитник грађана је неспорно утврдио да заштитник пацијентових права КЦ Крагујевац није у свему испоштовао обавезе и рокове прописане Законом о здравственој заштити, јер о предузетим мерама није благовремено обавестио подносиоце приговоре. Међутим, с обзиром на чињеницу да је након протека законом прописаног рока, али током трајања поступка контроле који је Заштитник грађана водио, заштитник пацијентових права обавестио подносиоце приговора о предузетим мерама, Заштитник грађана сматра да је тиме отклоњен недостатак у не/поступању заштитника пацијентових права те нема потребе за предузимање мера из његове надлежности.
Сагледавајући правилност и законитост рада Министарства здравља РС, Заштитник грађана је посебно имао у виду чињеницу да је здравствени инспектор, након пријема информација од Основног јавног тужиоца у Крагујевцу, спровео инспекцијски надзор и при том извршио увид у вођену медицинску документацију, извештај о спроведеној унутрашњој провери квалитета стручног рада, као и да је актом бр. 530'072'01/2012'07 од 07. 3. 2012. год. обавестио Р. Ф. Такође, Заштитник грађана је ценио и околност да је решењем министра здравља бр. 531-00020/2012-07 од 06. 4. 2012. год. одређена ванредна провера квалитета стручног рада на Клиници за гинекологију и акушерство КЦ Крагујевац. Предметним решењем је одређено да ће се провера извршити над радом здравствених радника који су учествовали у лечењу пацијенткиње Р. Ф. Предметним решењем су одређени надзорници и наведено је да је ванредну спољну проверу квалитета стручног рада потребно извршити у року од 30 дана од дана пријема решења, а извештај са закључком надзорника доставити у року од 15 дана од дана извршене провере. Увидом у предметно решење Заштитник грађана је неспорно утврдио да је по својој садржини у свему у складу са одредбама Закона о здравственој заштити и Правилника о провери квалитета стручног рада здравствених установа, приватне праксе, здравствених радника и здравствених сарадника. Међутим, и поред ових околности и прецизно одређених рокова, усклађених са законом прописаним роковима за поступање по решењу, ванредна провера квалитета стручног рада није спроведена до 26. 9. 2012. год., када је донето решење о измени решења о ванредној провери квалитета стручног рада. Уосталом, провера квалитета није спроведна ни до дана достављања накнадно тражених изјашњења КЦ Крагујевац 07. 11. 2012. год. одн. Министарства здравља од 08. 11. 2012. год. 
Заштитник грађана је мишљења да је неоправдано пасивно држање Министарства здравља у конкретном случају, јер је недопустиво да се орган не стара о извршењу сопствених решења. Министарство здравља је доношењем предметног решења истовремено код Р. и М. Ф. створило оправдана правна очекивања да ће све радње и рокови који су наложени тим решењем, бити извршене у прописаним роковима. Недопустиво је да наложена провера није спроведена ни након непуних једанаест месеци од завршетка лечења пацијенткиње у КЦ Крагујевац, одн. решење није извршено ни након непуних осам месеци. Заштитник грађана је мишљења да је Министарство здравља морало и мора имати у виду и посебне околности конкретног случаја (смрт плода), које саме по себи би требале да утичу на тај орган да ажурно и активно поступа.
И поред околности да формално правно Министарство здравља није у обавези да пацијенткињи Р. Ф. достави извештај о резултатима спроведене ванредне провере квалитета рада, Заштитник грађана је мишљења да је то правично и неопходно. За такво мишљење додатни аргумент проналази у досадашњем поступању овог органа у конкретном случају - да је актом бр. 530-072-01/2012-07 од 07. 3. 2012. год.  здравствени инспектор обавестио Р. Ф. о спроведеном инспекцијском надзору.
Заштитник грађана става је да неизвршавање, опструкција, игнорисање или било какво друго понашање органа управе које је формално или суштински несагласно са коначним и извршним актом који је донео други или исти орган у вршењу јавног овлашћења, јесте лоша управа. Акт лоше управе који за последицу има неостваривање права и/или слободе грађана, истовремено представља и повреду тог права, односно слободе. 

Такође, Заштитник грађана наглашава да је непримерено поступање органа управе, којим се игноришу сопствене одлуке. Поставља се питање поруке коју таквим поступањем и/или непоступањем, као у конкретној ситуацији, орган управе шаље грађанима који управо преко тог органа треба да остваре одређена своја права и обавезе.

Начела добре управе захтевају од државних органа и имаоца јавних овлашћења да поштују и остварују оправдана очекивања која грађани имају или која су код њих ти или други органи јавне власти створили. 

 ***

Заштитник грађана је неспорно утврдио да заштитник пацијентових права КЦ Крагујевац није у свему испоштовао обавезе и рокове прописане Законом о здравственој заштити. Међутим, с обзиром на чињеницу да је током трајања поступка контроле који је Заштитник грађана водио, заштитник пацијентових права отклонио недостатак у свом не/поступању,  овај орган сматра да нема потребе за предузимање мера из његове надлежности. Истовремено, Заштитник грађана изражава наду да је овакво поступање заштитника пацијентових права КЦ Крагујевац изузетак а не пракса у раду.
На основу свих утврђених чињеница и околности, Заштитник грађана је утврдио пропусте у раду Министарства здравља РС и сагласно члану 31. став 2. Закона о Заштитнику грађана, упутио препоруке ради отклањања уочених недостатака у раду, као и у циљу унапређења остваривања права грађана и спречавања сличних пропуста у будућности. 

Заштитник грађана је, применом чл. 31. ст. 3. Закона, одредио рок од 60 дана за отклањање уочених недостатака и достављање обавештења о томе. 

	ЗАШТИТНИК ГРАЂАНА

	

	Саша Јанковић




Доставити:

· Министарству здравља Републике Србије, 

· Клиничком центру Крагујевац, 
· подносиоцу притужбе

�  “Сл. гласник РС”, бр. 98/06.


�  „Сл. гласник РС“, бр. 79/05 и 54/07.


� „Сл. гласник РС“, бр. 107/05 ... 57/11.


� чл. 39. Закон о здравственој заштити – „Сл. гласник РС“, бр. 107/05 ... 57/11.


� “Сл. гласник РС“, бр. 107/05, 88/10 и 99/10.


�  „Сл. гласник РС“, бр. 35/11.

